આજે અમે તમારી મુલાકાત એક એવી જ પીડિતા સાથે કરાવવા જઈ રહ્યા છીએ કે જેના ઉપર એસિડથી હુમલો કરવામાં આવ્યો હતો. પરંતુ તે જીવનમાં કંઈક કરી દેખાડવાની ખેવના રાખે છે. અને પોતાનાં સપનાંને સાકાર કરવા માટે મહેનત કરી રહી છે. ચોંકાવનારી ઘટના તો એ છે કે રૂપા ઉપર બીજા કોઈએ નહીં પરંતુ તેની સાવકી માતાએ જ એસિડથી હુમલો કર્યો હતો. વર્ષ 2008માં રૂપાની સાવકી માએ તેના ઉપર નિર્મમતાથી એસિડ નાખ્યો કે જેથી કરીને રૂપાનું કાસળ કાઢી શકાય. પરંતુ કહેવાય છે ને કે મારનારા કરતાં બચાવનારો મહાન છે. રૂપાની સાવકી માતાની મેલી મુરાદ બર ન આવી. રૂપા 22 વર્ષની છે. શરીર, હૃદય અને મન ઉપર ઘા રાખીને રૂપાએ છેલ્લાં સાત વર્ષ ખૂબ જ કઠિન પરિસ્થિતિમાં વીતાવ્યાં. પરંતુ આજે રૂપા એક પીડિતા નથી પરંતુ ફાઇટર છે. રૂપા પોતાની જાતને એસિડ એટેક ફાઇટર ગણાવે છે.